ઉપવાસમાં કોણ બેસશે? ભાજપમાં અનિશ્ચિતતા-અનિર્ણાયકતા વર્તાઈ
મંગળવાર, સપ્ટેમ્બર 18 2018, 19:12 Hrs(IST)
નવગુજરાત સમય | Publish Date: Apr 13 2018 5:44AM
ભારતીય જનતા પાર્ટીએ છઠ્ઠી વખત ગુજરાતની શાસન ધૂરાં સંભાળ્યા પછી સામાન્ય જનતાને જ નહીં હવે તો કાર્યકરો પણ માનવા લાગ્યા છે કે પક્ષ અને સરકાર વચ્ચે સંકલનના નામે મીડું થઇ ગયું છે. દરેક પગલું અને નિર્ણય 'ઉપર'ની સૂચનાના આધારે લેવાતો હોવાથી સતત અસમંજસતા, અનિશ્ચિતતા અને અનિર્ણાયક્તાથી જ ભારે ભૂંડી સ્થિતિ સર્જાઇ છે.
કોંગ્રેસ સહિત વિરોધપક્ષોએ ભેગા મળીને સંસદના અંદાજપત્ર સત્રને ખોરવી નાખવાના વિરોધમાં ભાજપે ૧૨મી એપ્રિલે રાષ્ટ્રવ્યાપી ધરણાં-ઉપવાસનો કાર્યક્રમ જાહેર કર્યો. આ પૂર્વે ગુજરાતમાં પ્રદેશ કારોબારીની તારીખો જાહેર કરી દેવામાં આવી હતી. ૧૧મી એપ્રિલે પ્રદેશ હોદ્દેદારોની બેઠક અને ૧૨-૧૩ કારોબારી સુરતમાં મળશે એમ જાહેર કરી દેવાયું હતું. પરંતુ રાષ્ટ્રીય સ્તરેથી બે દિવસ પહેલાં જ જાહેર થયેલા કાર્યક્રમોને પગલે પ્રદેશ ભાજપે પહેલા ૧૧મીએ ઉપવાસ યોજવાનો નિર્ણય કર્યો હતો. પણ 'ઉપર'થી કડક સૂચના આવી એટલે ગુજરાતમાં પણ ૧૨મીએ જ ઉપવાસની તૈયારીઓ માટે ૧૧મીએ પ્રદેશની બૃહદ બેઠક કમલમ્ યોજવામાં આવી હતી. સામાન્ય રીતે પ્રદેશની આવી બેઠક કારોબારી પહેલા યોજવી એવી એક ભાજપની પરંપરા છે. હવે સુરતમાં માત્ર ૨૨-૨૩ કારોબારી જ મળશે, પ્રદેશ બેઠક નહીં મળે. જે અગાઉ યોજાવાની હતી.
સંકલનના અભાવ વચ્ચે અમદાવાદ શહેર પ્રમુખ જગદીશ પંચાલે બુધવારે તાબડતોબ પત્રકાર પરિષદ યોજીને જાહેર કરી દીધું કે, ગુરુવારના રાષ્ટ્રવ્યાપી ધરણાંમાં અમદાવાદ મહાનગરમાં લાલ દરવાજા ખાતે મુખ્યમંત્રી વિજય રૂપાાણી ઉપસ્થિત રહી ઉપવાસ કરશે. આ સંદર્ભે શહેર યુનિટે મુખ્યમંત્રી ઉપસ્થિત રહેવાના હોવાથી ઉપવાસના સ્થળથી માંડીને કાર્યકરોની સવારે ૧૦થી ૫ સુધી સતત ઉપસ્થિતિ રહે તેની વ્યવસ્થા ગોઠવી હતી. અનેક સિનિયરોને જવાબદારીઓ સોંપી દીધી હતી.
બુધવારે બપોરે પ્રદેશ પ્રભારી ભુપેન્દ્ર યાદવ અને પ્રમુખ જીતુ વાઘાણીની ઉપસ્થિતિમાં મળેલી બેઠકમાં પણ આ જ રીતે સૂચના અપાઇ હતી. બેઠક સાતેક વાગે પૂરી થયા પછી છેક રાત્રે નવ વાગે 'ઉપર'થી સૂચના આવી એટલે આખો કાર્યક્રમ બદલાયો હતો. શિક્ષણમંત્રી ભુપેન્દ્રસિંહ ચુડાસમાને ભાવનગરને બદલે એકાએક અમદાવાદમાં ઉપવાસ કાર્યક્રમમાં હાજર રહેવાની સૂચના અપાઇ હતી. જ્યારે સીએમ રૂપાાણી પોતાના નિવાસસ્થાને ઉપવાસ રાખીને રાજ્ય વહીવટના કામો આગળ ધપાવશે એમ નક્કી થયું હતું. સૌથી નવાઇની વાત એ છે કે રૂપાણીના ઉપવાસ કાર્યક્રમની તડામાર તૈયારીમાં જોતરાયેલા મોટાભાગના હોદ્દેદારોને સવાર સુધી આ ફેરફારોની કોઇ જાણ જ કરવામાં આવી ન હતી! આ બદલાયેલી વ્યવસ્થાથી ભાજપના પ્રદેશ પ્રવક્તાથી માંડીને શહેર મીડિયા કમિટીના સભ્યોને કોઇ સીધી કે સ્પષ્ટ માહિતી જ ન હોવાથી સૌ એકબીજા પર ખો આપતા રહ્યા હતા.
પ્રદેશ પ્રવક્તા ભરત પંડ્યાએ એવો ખુલાસો કર્યો કે, છેક મોડેથી ઓલ ઇન્ડિયા ભાજપમાંથી સૂચના આવી કે કોઇ પ્રદેશના સીએમ ઉપવાસમાં જોડાશે નહીં એટલે અમારે ફેરફાર કરવો પડ્યો હતો. સરકાર અને પક્ષ વચ્ચે સંકલનના અભાવના અનેક કિસ્સાઓ જાહેર જનતા અને કાર્યકરો પાસે છે. પક્ષ પાસે કોની પાસેથી સૂચના આવે છે અને કોણ કોને પાસ કરે છે એની કોઇ વ્યવસ્થા જ નથી.